**Bátaszék Város Önkormányzata Képviselő-testületének .../.... (...) önkormányzati rendelete**

**a helyi gyermekvédelmi ellátásokról szóló 9/2021. (VII. 2.) önkormányzati rendelet módosításáról**

Bátaszék Város Önkormányzatának Képviselő-testülete a gyermekek védelméről és a gyámügyi igazgatásról szóló 1997. évi XXXI. törvény 29. § (1) bekezdésében kapott felhatalmazás alapján, Magyarország Alaptörvénye 32. cikk (1) bekezdés a) pontjában és Magyarország helyi önkormányzatiról szóló 2011. évi CLXXXIX. törvény 13. § (1) bekezdés 8. pontjában meghatározott feladatkörében eljárva a következőket rendeli el

**1. §**

A helyi gyermekvédelmi ellátásokról szóló 9/2021. (VII. 2.) önkormányzati rendelet 13. §-a helyébe a következő rendelkezés lép:

**„13. §**

(1) Az önkormányzat a gyermekek napközbeni ellátásaként a bölcsődei ellátást, annak keretében az életkornak megfelelő nappali felügyeletet, gondozást, nevelést, foglalkoztatást és étkeztetést szervezi meg, azon három éven aluli gyermekek számára, akiknek szülei, törvényes képviselői az alább felsorolt okok miatt napközbeni ellátásukról nem tudnak gondoskodni:

*a)* munkavégzésük - ideértve a gyermekgondozási díj, a gyermekgondozást segítő ellátás és a gyermeknevelési támogatás folyósítása melletti munkavégzést is,-

*b)* munkaerő-piaci részvételt elősegítő programban, képzésben való részvételük,

*c)* nappali rendszerű iskolai oktatásban, a nappali oktatás munkarendje szerint szervezett felnőttoktatásban,

*d)* felsőoktatási intézményben nappali képzésben való részvételük,

*e)* betegségük vagy

*f)* egyéb ok.

(2) Az (1) bekezdés f) pontja szerinti egyéb okokat a Gyvt. 41. § (2) bekezdése tartalmazza.

(3) Az önkormányzat a bölcsődei ellátást a Bátaszéki Mikrotérségi Óvoda, Bölcsőde és Konyha (a továbbiakban: MOB) útján biztosítja.

(4) A bölcsődei ellátás önkéntes igénybevételére irányuló írásbeli kérelmet a bölcsőde szakmai vezetőjénél lehet előterjeszteni, az erre a célra rendszeresített formanyomtatványon. A kérelemhez szükséges mellékelni az (1) bekezdés a)-f) pontjában és -amennyiben rendelkezésre áll - a (3a) bekezdésben foglaltakat alátámasztó dokumentumokat, igazolásokat, nyilatkozatokat.

(5) A kérelmek érkezési sorrendjétől eltérve, a felvétel során előnyben kell részesíteni

*a)* – ha a gyermek szülője, más törvényes képviselője a felvételi kérelem benyújtását követő 30 napon belül igazolja, hogy munkaviszonyban vagy munkavégzésre irányuló egyéb jogviszonyban áll –

*aa)* a rendszeres gyermekvédelmi kedvezményre jogosult gyermeket,

*ab)* a három vagy több gyermeket nevelő családban élő gyermeket,

*ac)* az egyedülálló szülő által nevelt gyermeket;

*b)* a védelembe vett gyermeket,

*c)* a bölcsődei ellátás igénybevételére vonatkozó szakorvosi javaslattal rendelkező gyermeket,

*d)* a Gondozási Központ vezetőjének bölcsődei ellátás igénybevételére vonatkozó javaslatával rendelkező gyermeket.

(6) A bölcsődei felvételről a bölcsőde szakmai vezetője 15 munkanapon belül írásban értesíti a szülőt, törvényes képviselőt, amely ellen a kézhezvételtől számított 8 munkanapon belül kifogással lehet élni, amit írásban kell benyújtani az intézmény vezetőjének.

(7) A bölcsődei ellátás megszűnik,

*a)* a bölcsődei nevelési év végén, ha a gyermek a harmadik életévét a nevelési év folyamán betöltötte;

*b)* kérelmezett időpontban, ha az ellátás megszüntetését a jogosult, illetve törvényes képviselője kérelmezi;

*c)* az óvodai nevelésre nem érett gyermek esetén a 4. életévének betöltését követő nevelési év végén;

*d)* a sajátos nevelési igényű gyermek esetén annak a nevelési évnek a végéig, amely évben a 6. életévét betölti,

*e)* a bölcsődei férőhelyek folyamatos biztosítása céljából, ha a gyermek betöltötte a 2 és fél éves (30 hónapos) kort a MOB valamely óvodai csoportja biztosítja a továbbiakban a férőhelyet a gyermek számára a törvényes képviselő egyetértésével;

*f)* ha a gyermek orvosi szakvélemény szerint egészségi állapota miatt bölcsődében nem gondozható, vagy magatartászavara veszélyezteti a többi gyermek fejlődését;

*g)* a bölcsődei nevelési év végén, ha az intézmény jogutód nélkül megszűnik.”

**2. §**

Ez a rendelet 2024. április 1-jén lép hatályba.

Részletes indokolás

**Az 1. §-hoz**

Agyermekek védelméről és a gyámügyi igazgatásról szóló 1997. évi XXXI. tv. 29. § (1)-(3) bekezdése szerint a fenntartó önkormányzat rendeletben szabályozza az önkormányzat által biztosított ellátás igénybevételére irányuló kérelem benyújtásának módját és a kérelem elbírálásának szempontjait, az ellátás megszűnésének eseteit és módjait. Ezen jogszabályi kötelezettségnek eleget téve, a bölcsődei ellátáshoz kapcsolódóan a rendelet 13. §-a újraszabályozásra kerül.

**A 2. §-hoz**

Hatályba léptető rendelkezést tartalmaz.